b'\n_START_ARTICLE_\nEnver Hoxha\n_START_SECTION_\n\xc5\xbdivljenje in vladavina\n_START_PARAGRAPH_\nHoxha je bil rojen v Gjirokastru na jugu Albanije kot sin potujo\xc4\x8dega trgovca z obla\xc4\x8dili. Njegov stric Hysen Hoxha je bil borec za neodvisnost Albanije, do katere je pri\xc5\xa1lo, ko je bil Enver star \xc5\xa1tiri leta. \xc5\xa0tudij je za\xc4\x8del na gjirokastrskem liceju, ga nadaljeval na francosko govore\xc4\x8dem Albanskem narodnem liceju ter po letu 1930 na Univerzi v Montpellierju na fakulteti za naravoslovje. V letih 1935 in 1936 je bil zaposlen na albanskem konzulatu v Bruslju. Po povratku v domovino je nekaj \xc4\x8dasa delal kot u\xc4\x8ditelj._NEWLINE_Med drugo svetovno vojno je bil dejaven v albanskem narodnoosvobodilnem gibanju. \xc5\xbde 1941 je bil na ustanovnem kongresu Komunisti\xc4\x8dne partije Albanije izvoljen za njenega (od 1943 generalnega) sekretarja. Kot voditelj albanskega osvobodilnega gibanja, v veliki meri naslonjenega na jugoslovansko, ki mu je sledil, je leta 1944 postal predsednik za\xc4\x8dasne albanske vlade ter hkrati obrambni in zunanji minister (do leta 1954, ko se je s teh funkcij umaknil). Ohranil je le funkcijo prvega sekretarja KP Albanije (po letu 1948 preimenovane v Albansko stranko dela) in predsednika Demokrati\xc4\x8dne fronte ter vrhovnega poveljnika oboro\xc5\xbeenih sil._NEWLINE_Ob sporu Stalina in njegovih vzhodnoevropskih satelitov z Jugoslavijo se je prvi postavil na sovjetsko in protijugoslovansko stran. Proglasil se je za strogega anti-revizionista; po Stalinovi smrti je, nezadovoljen nad politiko Hru\xc5\xa1\xc4\x8dova, po\xc4\x8dasi pretrgal vezi s Sovjetsko zvezo in se naslonil na Ljudsko republiko Kitajsko. Tudi ta zveza je iz razli\xc4\x8dnih vzrokov postopoma propadla in Albanija je bila pahnjena v mednarodno osamo._NEWLINE_Hkrati je postala njegova vladavina izrazito avtoritarna. Albanska delavska stranka, ki jo je vodil, je imela vse vzvode oblasti, \xc4\x8demur je pripomogla albanska tajna policija Sigurimi. Vzporedno z uvajanjem enega najbolj izpopolnjenih kultov osebnosti v zgodovini je Hoxha svoje videnje dogajanj in sporov na svoji politi\xc4\x8dni poti opisoval v \xc5\xa1tevilnih svojih knjigah. Dr\xc5\xbeava je imela popoln nadzor nad mediji in politi\xc4\x8dna opozicija je bila zatirana. \xc5\xbde kmalu po drugi svetovni vojni se je v dr\xc5\xbeavi pri\xc4\x8dela protireligijska kampanja, usmerjena sprva predvsem proti katolikom. Leta 1967 je prerasla v nasilno ofenzivo, ki jo je delno navdihnila kitajska kulturna revolucija. Albanija je bila razgla\xc5\xa1ena za ateisti\xc4\x8dno dr\xc5\xbeavo, vsakr\xc5\xa1no versko udejstvovanje je bilo prepovedano, mo\xc5\xa1eje in cerkve pa so bile preurejene v posvetne objekte. Po drugi strani sta se pod Hoxhevim vodstvom mo\xc4\x8dno izbolj\xc5\xa1ala polo\xc5\xbeaj \xc5\xbeensk v dru\xc5\xbebi in izobrazba prebivalstva. Dr\xc5\xbeava je bila razmeroma samozadostna, a revna in gospodarstvo je stagniralo._NEWLINE_V zadnjih letih vladavine mu je pri\xc4\x8delo mo\xc4\x8dno pe\xc5\xa1ati zdravje. Deloma \xc5\xbee pred njegovo smrtjo je ve\xc4\x8dino klju\xc4\x8dnih funkcij v dr\xc5\xbeavi in partiji prevzel njegov izbrani naslednik Ramiz Alia, ki je nadaljeval Hoxhev totalitarni re\xc5\xbeim z nekaterimi previdnimi/manj\xc5\xa1imi reformami. Tranzicija v demokrati\xc4\x8dno dru\xc5\xbebo se je zgodila \xc5\xa1ele v za\xc4\x8detku 90. let 20. stoletja, ve\xc4\x8d let po njegovi smrti. Njegov kip v nadnaravni velikosti, postavljen leta 1988 v Tirani, so zru\xc5\xa1ili \xc5\xbee \xc4\x8dez 3 leta v mno\xc5\xbei\xc4\x8dnih demonstracijah (1991).'